Source: https://modlitba.sk/?p=13751
Timestamp: 2020-07-14 19:16:39+00:00

Document:
Život Cirkvi vo svete 42/2018 – Modlitba.sk
26. októbra 2018 admin 2234 Views 0 Comments
Mons. Zvolenský na synode
Mladí z Panamy dali pápežovi krížik Svetových dní mládeže 2019
Synodálni otcovia poputujú Rímom k hrobu sv. Petra
Africké a východné cirkvi žiadajú od synody jasnosť
Tlač: Čínski biskupi pozvali pápeža do Číny
Matka Macronovi: „Osem detí slobodnou voľbou!
USA: Ružencom proti posolstvu jezuitu o LGBTI
IS plánoval veľký útok v Nemecku
Kardinál Sarah: „Niektorí mladí nesúhlasia s náukou Cirkvi“
Cupich: Nijaké prijímanie pre gejov – to ‚nie je naša politika’
Vatikán: Kríza cirkvi na Ukrajine – „závažný konflikt“
„Využívaj, čo ti Boh daruje“
„Non abbiate paura!“ – Nebojte sa!
Pápež: Málo kňazov zneužíva – aj tak je to škandál
Kardinál Napier: Synoda príliš „eurocentrická“
New York Times: „Pápež nepochopil o čo ide“
Bavorské cirkvi: Výsledky volieb signál proti šíreniu strachu
Synoda: Generál jezuitov, multikulti i sexuálna orientácia
Synoda: Subtílna LGBTI propaganda kardinála Cupicha
Synoda o mládeži prechádza do rozhodujúcej fázy
Kancelár Kurz ostro kritizuje záchrancov na mori
Kard. Marx a arc. Becker venovali 100 000 pre „Lifeline“ !
Strana Islam chce v Belgicku zaviesť právo šaría!
Ukrajina: Konštantínopol ruší rozkol cirkvi
Svätorečenie bez em. pápeža Benedikta XVI.
Gynekológ: Potraty podľa pohlaví aj v Rakúsku!
Rakúsko: Manželstvo pre všetkých – vláda porušuje sľub!
Nórsko: Najvyšší súd posilnil slobodu svedomia!
„Kopnutie ochrankyne života mi zlomilo srdce“
Biskup: Ženy sa majú organizovať a radiť pápežovi
Washingtonský arcibiskup, kardinál Wuerl odstúpi
Rakúsko: Biskupi proti náhradnému materstvu
USA: „Soros, Bloomberg a Steyer chcú kúpiť našu vládu“
Švédsko: Tradičná ‚Lucia’ pohlavne neutrálna???
Veľká Británia: Rozsudok o slobode svedomia
Synoda: Pastorácia bez karhania aj „iné formy rodiny“
Vatikán, 19.10.2018 (RV) 024 075 – Bratislavský arcibiskup metropolita Mons. Stanislav Zvolenský zastupuje na súčasnej biskupskej synode o mladých celú Konferenciu biskupov Slovenska ako jej zvolený delegát. O obsahu svojho vystúpenia v pléne a o dojmoch z priebehu synody, ktorá už vstúpila do druhej polovice, sa Mons. Zvolenský podelil v rozhovore pre Vatikánsky rozhlas. Viac na:
https://www.vaticannews.va/sk/vatikan/news/2018-10/synoda-mladi-2018-mons-stanislav-zvolensky-protagonizmus.html
Vatikán, 19. 10.2018 (kath.net/KAP) 024 074 – Mladí katolíci z Panamy odovzdali pápežovi Františkovi juhoamerický kríž mládeže. V dúhových farbách vytvorený kríž ako prívesok Odborného centra pre pastoráciu mladých juhoamerickej rady biskupov CELAM má v príprave Svetových dní mládeže 22. až 27. januára 2019 v Paname zohrať mimoriadnu úlohu. Farby predstavujú rozdielne regióny kontinentu: zelená pre Mexiko a strednú Ameriku, žlto-oranžová pre Karibskú oblasť, červená pre región Ánd a modrá pre juh.
Mladí odovzdali nápadný emblém vo Vatikáne v stredu pápežovi aj mnohým biskupom, ktorí sa zúčastňujú na synode. František mal krížik pri fotení na hrudi spolu so svojím strieborným krížom. –zg-
Vatikán, 18.10.2018 (KAP) 024 073 – Krátko pred koncom synody biskupov o mládeži podniknú synodálni otcovia šesťkilometrovú púť Rímom k hrobu apoštola sv. Petra. Oznámil to šéf vatikánskeho orgánu pre komunikácie Paolo Ruffini na brífingu vo Vatikáne. Ráno 25. októbra sa vydajú po poslednom úseku tzv. „Via Francigena“ k hrobu sv. Petra. Zrealizujú tak príslušný návrh na synode. –zg-
Afrika nechce spolupracovať s kultúrou potratov
Rím, 18.10.2018 (kath.net) 024 072 – „Zástupcovia afrických cirkví sa starajú na synode o rozruch.“ Vyhlásil to arcibiskup Anthony Fisher z austrálskeho Sydney podľa správy National Catholic Register. Fisher spomenul aj jasné slová kardinála Wilfrida Napiera na synode.
Kardinál Napier v príhovore poukázal na to, že „medzinárodné vlády a údajné humanitárne organizácie v Afrike nerealizujú nič iné ako kolonializmus, lebo humanitárnu pomoc viažu na podmienky ako potrat a antikoncepcia, čo je proti záujmom Afričanov a Cirkvi. Kardinál Napier žiadal, aby mladých o tom s veľkou jasnosťou – aká tu nikdy predtým nebola – poučovali, namiesto toho, aby sa spolupracovalo s kultúrou, ktorá povzbudzuje k početným potratom! Jasnosť na synode žiadal aj kardinál Sandri, prefekt Kongregácie pre východné cirkvi. Pripomenul, že mládež východných cirkví tiež požaduje jasnú náuku a autentické svedectvo, ktoré ide až po smrť! –zg-
Vatikán, 18.10.2018 (kath.net/KAP) 024 071 – Dvaja čínski biskupi, ktorí sa zúčastnili na synode biskupov o mládeži, pozvali pápeža Františka do Číny. Povedal to jeden z nich, biskup Jozef Guo Jincai (50) z Chengde, v interview pre katolícky denník „Avvenire“. Na otázku, aké pravdepodobné je, že pápež na budúci rok navštívi Čínu, Guo povedal: „My sme pápeža pozvali, aby prišiel do Číny. Očakávame ho. Čas návštevy pozná Boh.“
Biskup Guo a biskup Johann-Baptist Yang Xiaoting dostali od čínskych orgánov krátkodobé povolenie vycestovať na synodu. No v pondelok museli znova odcestovať do Číny! Ako dôvod uviedli povinnosti v diecézach, aj časovo obmedzené povolenie na cestu. Krátko pred návratom navštívili ešte čínskych katolíkov v Taliansku.
Ako povedal biskup Guo, obaja bývali v Dome sv. Marty a tam hovorili s pápežom. „Stretnutie s ním, ako aj s inými biskupmi, bolo jedinečným zážitkom, s ktorým sme nikdy nepočítali,“ povedal biskup Guo.
V minulých dňoch oznámili viaceré pozvania pápeža do východnej Ázie, aj keď nie oficiálne. Pápeža pozval prezident Tajvanu Tsai Ing-ven, aj severokórejský mocnár Kim Jong-un. František nedávno povedal, že dúfa, že v r. 2019 sa uskutoční plánovaná cesta aj do Japonska. …
Po najnovšej dohode Vatikánu s Čínou pozoruje Tajvan ďalšie vzťahy so Svätým stolcom s ustarostením. V stanovisku niekoľko dní pred dohodou tajvanský veľvyslanec pri Svätom stolci Matthew S.M. Lee vyhlásil, že jeho krajina chce urobiť všetko pre to, aby sa v diplomatickom partnerstve Tajvanu a Vatikánu pokračovalo a ďalej sa budovalo. Dodal, že vo Vatikáne ho ubezpečili, že dohoda s Pekingom sa týka „náboženských záležitostí“ a nemá „nijaké politické alebo diplomatické dôsledky“. Štát Vatikán je jedným z mála krajín, ktoré udržiavajú s Tajvanom plné diplomatické styky, no nie v Čínou. Prvý tajvanský veľvyslanec bol vyslaný do Ríma už v r. 1943. –zg-
Paríž, 19.10.2018 (kath.net) 024 070 – To si liberálny francúzsky prezident Macron očividne predstavoval inak. Pred niekoľkými dňami povedal vzhľadom na africké ženy: „Hovorím stále – prosím ukážte mi ženu, ktorá je dokonale vzdelaná a rozhodne sa pre sedem, osem alebo deväť detí.“
Len nedávno začali ženy na celom svete pod Hashtag #PostcardsForMacron (Pohľadnice pre Macrona) akciu, ktorou sa dokazuje, že aj ženy s mnohými deťmi sú vzdelané. Akciu iniciovala Dr. Catherine R. Pakaluková (foto), profesorka na Katolíckej univerzite Ameriky, ktorá uverejnila fotografiu so šiestimi zo svojim ôsmych detí. Na Twitteri písala o svojej akademickej kariére a k tomu dodala: „Osem detí slobodnou voľbou!“ Narážala zrejme na heslo prívržencov potratov „Free choice“.
Tisícky ľudí tento tweet už rozšírili a pridávali aj podobné fotografie! –zg-
„Napriek násiliu hlásať svätosť života!“
Londýn, 19.10.2018 (kath.net) 024 069 – „Napriek vypuknutiu násilia v Treleve musí katolícka cirkev byť odvážna a naďalej hlásať svätosť života.“ Zdôraznil to kňaz Alexander Lucie-Smith, morálny teológ a spolupracovník najstarších katolíckych novín USA „Catholic Herald“. Odovolával sa na príspevok v britskom katolíckom magazíne o útokoch radikálnych feministiek na kostol a iné budovy v argentínskom Treleve pred niekoľkými dňami. Na steny kostola nasprejovali rôzne heslá, na niektoré štátne budovy zaútočili zrejem „molotovovým koktailmi“.
„Kvôli takýmto útokom nesmieme ustúpiť, musíme si zostať verní. Sme dlžní svetu hovoriť pravdu, preto sa musí aj každý dialóg, ktorý by sme mohli viesť s radikálnymi feministkami (ktoré možno jedného dňa pochopia nezmyselnosť svojej cesty) zakladať na pravde.“
„Nie je to prvý raz, že sa niečo také stalo a keďže som také útoky už raz komentoval, zachvacuje ma pocit, že zniem ako pokazená platňa,“ napísal britský kňaz ďalej. Aj radikálne feministky sa musia pridržiavať zákona, nikto nesmie prísť na myšlienku, že môže beztrestne preraziť. Preto je upokojujúce, že boli zatknuté mnohé násilnícke demonštrantky. Súčasne sa musí Cirkev – ktorá sa upísala dialógu s inak zmýšľajúcimi – postaviť aj skutočnosti, že angažovanosť za dialóg je často jednostranná. „Radikálne feministky ako tie v Treleve ako sa zdá, nechcú s nami viesť dialóg, ale vyjadrujú svoj postoj násilnými činmi. Nechcú s nami hovoriť, chcú nás zničiť. A v tom nie sú samé.“
No predovšetkým je to istý druh spätného komplimentu, že radikálne feministky útočia na cirkev. „Nestarali by sa o napádanie cirkvi, ktorá posolstvo ochrany života nehlása hlasno a zreteľne. To je znamenie pre nás všetkých, že musíme byť odvážni a toto posolstvo naďalej hlásať.“
Atlanta, Georgia, 18.10.2018 (LifeSiteNews) 024 067 – Katolíci v americkej Atlante sa budú modliť ruženec vo dvoch kostoloch cez víkend, pretože arcibiskup Wilton Gregory povolil pro-homosexuálnemu kňazovi jezuitovi šíriť posolstvo v prospech osôb LGBTI.
Ruženec na uzmierenie neba sa plánuje v sobotu večer v Kostole sv. Tomáša Móra a v nedeľu vo Svätyni Nepoškvrneného počatia, kde bude páter James Martin SJ, prednášať o svojej knihe „Building a Bridge“ (budovanie mosta) priamo na pozvanie arcibiskupa Wiltona Gregoryho!
„Building a Bridge“ je kniha jezuitu o homosexuáloch založená na jeho prednáške z novembra 2016, za ktorú dostal cenu od „New Ways Ministry“ (nový spôsob pastorácie), čo je skupina podporujúca plné prijatie homosexuálov v Cirkvi, a ktorú odsúdila Kongregácia pre náuku viery a odsúdili ju aj katolícki biskupi USA.
Páter Martin neustále propaguje túto knihu a jej posolstvo v prospech LGBTI od jej vydania v júni 2017. Účastníkom na Svetovom stretnutí rodín v Írsku v auguste povedal, že aktívni homosexuáli „by mali byť pozývaní na sviatosti do farností a špeciálne spomínal „eucharistické sviatosti“, aby sa ich uvítalo a prijalo v Katolíckej cirkvi. …
Pozvanie Martina arcibiskupom Gregorym, aby prednášal v dvoch jeho farnostiach, čo Martin zdôrazňuje vo svojich tweetoch aj so sprievodným letákom, nasleduje po tom, čo pátra viackrát vyhostili v iných farnostiach minulý rok po tom, čo katolíci protestovali proti jeho kontroverznému posolstvu, že homosexualita sa má znormalizovať v Katolíckej cirkvi.
Katolícka laická skupina „Tradition Family and Property“ (TFP) preto teraz organizuje posvätný ruženec uzmierenia Boha a uvádza:
„Uzmierenie je potrebné, pretože páter Martin ako katolícky kňaz propaguje neprirodzené zlo v Cirkvi a podkopáva posvätný inštitút manželstva. Martin tvrdí, že katolíci by si mali ctiť homosexuálne manželstvo, podporuje transgenderizmus detí a bozkávanie homosexuálov počas omše. Pro-homosexuálnu mníšku nazval ´svätou´ a uvítal cenu od skupiny odsúdenej Cirkvou.“ … Žijeme v dobe, keď sa na náuku Cirkvi útočí zo všetkých strán z hľadiska veľmi kontroverznej otázky homosexuálneho hriechu.“
Viceprezident TFP John Horvat v maile s výzvou k ružencu katolíkom napísal:
„V deň Posledného súdu sa nechceme zodpovedať Bohu z toho, že sme mlčali, zatiaľ čo duše boli vystavené príhovoru kňaza, ktorý protirečí náuke Cirkvi v kľúčovom bode homosexuálneho hriechu. V zmätení a dvojznačnosti šírenej vlkmi v ovčom rúchu si pripomeňme, čo Katechizmus Katolíckej cirkvi učí o homosexualite v bode 2357.“ …
Páter Martin tvrdí, že definícia homosexuálneho sklonu v Katechizme Katolíckej cirkvi ako objektívne nezriadená je „nepotrebne zraňujúca“.
Martina pozval v minulom Pôstnom období aj kardinál Blase Cupich, aby prednášal v jeho katedrále.
Berlín, 18.10.2018 (kath.net) 024 066 – Tzv. „Islamský štát“ (IS) plánoval v Nemecku veľký teroristický útok. Informoval o tom magazín „BILD“. Prívrženci ISIS v interview s nemeckými reportérmi prezradili podrobnosti o plánoch tohto útoku. Útok sa mal konať v r. 2016 a na to mali do Nemecka pricestovať tri tímy atentátnikov, aby pripravili a uskutočnili mega-útok. Jedným z možných cieľov bol hudobný festival.
Nemecká štátna prokuratúra plánovanie útoku potvrdila: „Pre nás boli fakty a plány v tomto prípade veľmi konkrétne,“ vyhlásil generálny prokurátor Peter Frank pre médiá. –zg-
Vatikán, 17.10.2018 (kath.net/pl) 024 065 – „Ježiš neznížil požiadavky na jeho nasledovanie“ a Cirkev to tiež nemá robiť ani v oblasti sexuality, ako vyhlásil kardinál Robert Sarah na synode biskupov o mládeži. Informoval o tom britský „Catholic Herald“. V príspevku v utorok v pléne prefekt Kongregácie pre bohoslužby a disciplínu sviatostí ďalej povedal:
„Cirkev a jej pastieri majú odvážne navrhovať kresťanský ideál zodpovedajúci katolíckej morálnej náuke namiesto toho, aby ju zrieďovali a pravdu skrývali, aby mladých ľudí prilákali do lona Cirkvi. Mladí ľudia sú idealistickí a chcú jasnosť.“ Je závažnou chybou a znamením chýbajúceho rešpektu „podceňovať zdravý idealizmus mládeže“. To by bránilo aj „pravému procesu rastu, dozrievania a posväcovania“ v Cirkvi, ako povedal kardinál.
Kardinál Sarah poukázal na to, že niektorí mladí v príprave na synodu prosili Cirkev, aby sa jasne vysvetlila náuka Cirkvi k „niektorým otázkam, ktoré im zvlášť ležia na srdci“ a nie iba sexuálne vzťahy, a nehovorilo sa iba o nediskriminácii na základe sexuálnej orientácie, rovnosti mužov a žien mimo Cirkvi a v nej.
No iní mladí „žiadajú nielen otvorenú a nepredpojatú diskusiu, ale aj radikálnu zmenu, úplný obrat Cirkvi v náuke o týchto témach“. Náuku Cirkvi nemôžu všetci zdieľať, ale nikto nemôže seriózne povedať, že náuka Cirkvi nie je jasná. Avšak vo vysvetľovaní náuky existuje nedostatok jasnosti zo strany určitých pastierov a to si vyžaduje dôkladné spytovanie svedomia.
Kardinál poukázal na Ježišovo rozprávanie o bohatom mládencovi: „Ten sa pýtal Ježiša, čo musí robiť, aby dosiahol večný život. Ježiš mu povedal, aby všetko predal a nasledoval ho. Ježiš tu neznížil požiadavky na svoje nasledovanie a volanie.“ –zg-
Chicago, 17.10.2018 (kath.net/jg) 024 064 – Kardinál Blase Cupich, arcibiskup z Chicaga, v interview konštatoval, že nie je politikou jeho arcidiecézy upierať sväté prijímanie alebo katolícky pohreb osobám, ktoré žijú v tzv. „homosexuálnom manželstve“. Informoval o tom CNSNews.com.
Kardinála Cupicha sa v interview pre vysielač WTTW pýtali na výnos Thomasa Paprockého, biskupa zo Springfieldu. Biskup Paprocki v ňom kňazom svojej diecézy zakázal udeľovať sviatosti katolíkom, ktorí žijú v občiansko-právnom homosexuálnom „manželstve“. Aj katolícky pohreb môžu mať, iba ak pred smrťou vykonajú akt ľútosti, ako sa uvádza v prípise biskupa z júna 2018.
Kardinál Cupich odpovedal, že to – ako to doslovne formuloval – „nie je naša politika“ a že rozhodnutia iných diecéz zásadne nebude komentovať.
Springfieldská diecéza podlieha Arcibiskupstvu Chicago ako sufragánna diecéza. Obe sa nachádzajú v americkom štáte Illinois.
Arcibiskup Chicaga aj v minulosti prejavoval veľké pochopenie pre praktizujúcich homosexuálov. K homosexuálnemu „manželstvu“ pre noviny Chicago Tribune v apríli 2016 povedal, že je ľahké správanie ľudí posudzovať v kategóriách čierne a biele. „No musíme uznať, že život ľudí je zložitý. Sú aj poľahčujúce okolnosti, ktoré treba zohľadňovať,“ vyhlásil Cupich.
V októbri 2015 povedal:
„Svedomie je nedotknuteľné. To treba pri všetkých rozhodnutiach rešpektovať. Mojou úlohou duchovného pastiera je homosexuálom pomáhať spoznávať Božiu vôľu tak, že prihliadam na objektívnu morálnu náuku Cirkvi. Súčasne však mám za úlohu homosexuálnym párom pomáhať cez obdobie rozlišovania, aby pochopili, čo Boh v tomto časovom okamihu od nich chce,“ vyhlásil Cupich. –zg-
Vatikán, 17.10.2018 (KAP) 024 063 – Vatikán hodnotí zlom medzi Moskovským pravoslávnym patriarchátom a Konštantínopolom ako „závažný konflikt“. „Tento krok má bezprostredné účinky na ekumenický dialóg s Katolíckou cirkvou,“ vyhlásil kardinál Kurt Koch (foto), predseda Pápežskej rady pre napomáhanie jednoty kresťanov, pre „Kathpress“. „Treba predpokladať, že ruský pravoslávny patriarchát sa už nezúčastní na spoločnom rozhovore, dokiaľ nebude spor vyriešený.“
Kardinál Koch zdôraznil, že ide o vnútro-pravoslávny spor, preto sa Katolícka cirkev nemôže k tomu vyjadriť. „Na druhej strane sa o konflikt zaujímame podľa ekumenického pravidla, že ak jeden úd Kristovho tela trpí, tak trpia aj ostatné údy,“ povedal kardinál.
Ruský pravoslávny patriarchát v pondelok prerušil eucharistické spoločenstvo s Ekumenickým patriarchátom v Konštantínopole. Dôvodom je spor o založení samostatnej od Moskvy nezávislej cirkvi na Ukrajine s podporou Konštantínopolu. Moskovské vedenie cirkvi to považuje za zásah do svojej právnej oblasti. Tento spor ešte viac zaťažuje už aj tak problematický vzťah medzi Ukrajinou a Ruskom. –zg-
Viktoria Sampová
Linec, 17.10.2018 (kath.net) 024 062 – V týchto dňoch si pripomíname pontifikát sv. Jána Pavla II. Bol pápežom takmer 27 rokov, pre mnohých nebol iste niekto iný na Petrovom stolci mysliteľný. A potom v r. 2005 sa ukázalo, že je predsa smrteľný. „Santo subito“ ozvalo sa okamžite, o niekoľko rokov neskôr bol kanonizovaný a dnes môžeme prosiť o jeho príhovor.
Veľkolepý vzor v mnohých veciach, či už v boji so Zlým – hovorí sa o ňom že bez neho by železná opona nepadla, alebo nie tak rýchlo – či v humore – raz odmietol alkohol v lietadle, keďže jeho šéf je príliš blízko! – alebo v blízkosti k ľuďom – nenechal vraj nezodpovedaný ani jeden list jemu adresovaný!
Jeho smrťou sa skončila jedna kapitola histórie. Hlboký dojem vzbudila symbolika, keď sa pri jeho pohrebe zatvorilo Sväté písmo na jeho rakve.
Túto kapitolu nesmieme nechať založenú v regáli. Tento človek nám dokáže veľa dať na našej ceste životom, on je jedným z najaktuálnejších svätcov, ktorý našu dobu pozná lepšie ako každý iný svätec. On prekonal to isté, čo mnohí z nás a napriek tomu dokázal byť svätým. Jeho spisy a slová sú najaktuálnejšími posolstvami svätca, ku ktorým máme dnes rýchly a voľný prístup.
Jeden citát mám zvlášť rada:
„Každý z vás, mladí priatelia, nájde vo svojom živote oblasť činnosti, ktorý musí prevziať a splniť. Niečo dobré, za čo nesmieme vzdať boj. Úlohu, povinnosť, od ktorej nesmieme odbočiť a ´dezertovať´. A v neposlednom rade poriadok právd a hodnôt, ktoré musíme udržiavať a brániť tak, ako tú našu oblasť v sebe a v našom vlastnom okolí.“
Nádherné slová, ktoré dodávajú odvahu radikálne stáť za nejakou ideou. Je to postoj, ktorý my, mladí ľudia, potrebujeme a ktorý nám dokáže dať odpoveď na často kladenú otázku našej úlohy v živote.
Od sv. Jána Pavla II. sa naozaj možno veľa naučiť. Nechcem opakovať jeho slová, ale napísať ešte jednu vec, ktorú som sa naučila nie priamo od neho, ale z interview s blízkym spolupracovníkom sv. Jána Pavla II.: Na moju otázku, aký je to pocit vedieť, že človek spolupracoval so svätcom, mi odpovedal:
„Ľutujem, že som z jeho svätosti tak málo používal v živote.“
Tieto slová mi zostali hlboko v pamäti. Ony jasne ukazujú: Využívaj, čo ti Boh daruje. Aj keď ľudia okolo teba oficiálne ešte nemajú nijaký titul, môžu sa prejaviť ako anjeli. Nehľaď na to, čo iní zažili, koho smeli spoznať, ale rozhliadni sa vo svojom vlastnom okolí! Máš okolo seba toľkých ľudí, niektorí sú viac známi, iní menej. Uč sa ceniť si to všetko, čo máš, spoznávať ľudí, ktorých ti Boh postavil na tvoju cestu životom a ešte postaví. V ľuďoch spočíva toľko potenciálu, ktorý možno nepoznáš a nikdy nespoznáš, keď sa pred nimi uzavrieš, keď sa pre nich neotvoríš.
Často si žiaľ uvedomíme, aký dôležitý nejaký človek bol, alebo je, až keď už medzi nami nie je. Často je však už potom neskoro. Aj v tvojom okolí môžu byť svätí ľudia, ktorí možno nikdy nebudú svätorečení, ale v tvojom živote môžu urobiť veľa dobrého. Uvedom si to napríklad v každodennej ďakovnej modlitbe za ľudí, ktorí ťa obklopujú.
A potom sa k tomu pripája ďalšia myšlienka: Ako je to s tebou samým? Možno môžeš aj ty byť pre niekoho požehnaním? Možno je v tomto tu a teraz tvoja šanca svätosti? Nie až keď si vydobyješ nejaké postavenie, dosiahneš nejaký titul, alebo si ťa všimnú médiá, ale presne v tomto momente, na tomto mieste, vzhľadom na osobu, ktorú práve stretávaš. Ako povedala sv. Terézia Avilská:
„Kristus nemá nikoho na zemi okrem vás, nijaké ruky okrem vašich, nijaké nohy okrem vašich. Tvoje oči sú to, skrze ktoré hľadíme na Kristovo milosrdenstvo voči tomuto svetu, tvoje nohy sú to, ktorými On kráča po zemi, aby robil dobro, tvoje ruky sú to, ktorými On teraz žehná ľudí.“
Vatikán, 16.10.2018 (kath.net/pl) 024 061 – Prišiel spoza železnej opony – a priviedol ju k rozkladu a zosypaniu. Spáchali na neho atentát – a on ho vlások prežil. Mal vždy hlbokú a zbožnú vieru – a bol mužom s jasným pohľadom pre realitu. Žil pod dvomi diktatúrami pohŕdajúcimi človekom – ale nasledoval svoje svedomie. Nezlomne sa zastával katolíckej náuky – a súčasne bol otvorený kontaktom, tolerantný a miloval život. Jeho pontifikát bol doteraz druhým najdlhším v histórii Cirkvi – vyše 26 rokov – a hlboko formoval prinajmenšom jeho nástupcu Benedikta XVI.
Teológovia a žurnalisti mainstreamu sa išli upracovať na kritike jeho postojov a napriek tomu ho neodradili. Jeho stopy boli také silné a výrazné, že boli obavy, či sa nájde nástupca, ktorému sa budú hodiť jeho topánky. Na Západe ho nazývali teologicky skostnateným a navyše bol roky poznačený pokračujúcou vážnou chorobou – ale mládež sveta na neho hľadela s nádejou! Jeho smrť bola celosvetovou mediálnou udalosťou, volanie po svätosti zaznelo okamžite – „Santo subito“, jeho pohreb, jeho blahorečenie a neskôr svätorečenie zaplavilo Rím vlastne zvyknutý na masy pútnikov až na doraz. Pred 40 rokmi bol zvolený za pápeža – Karol Józef Wojtyła.
Dňa 16. októbra 1978 na balkóne Baziliky sv. Petra slávnostne vyhlásili: „Annuntio vobis gaudium magnum: habemus Papam. Eminentissimum ac reverendissimum dominum, Dominum Karolum, Sanctae Romanae Ecclesiae cardinalem Wojtyła, qui sibi nomen imposuit Joannum Paolum II.“ („Ohlasujem vám veľkú radosť: Máme pápeža! Najvynikajúcejšieho a najdôstojnejšieho pána, pána Karola, kardinála Svätej rímskej ríše Wojtyłu, ktorý si dal meno Ján Pavol II.)“
Prvý príhovor pápeža ľudí dojal. Jeho slová „Non abbiate paura!“ sa odvtedy často citovali. Dodnes nestratila na aktualite kľúčová pasáž tohto príhovoru:
„Bratia a sestry! Nebojte sa prijať Krista a uznať moc jeho vlády! Pomáhajte pápežovi a všetkým, ktorí chcú slúžiť Kristovi a s Kristovou vládou človeku a celému ľudstvu!
Nebojte sa! Otvorte, ba rozrazte dvere dokorán pre Krista!
Otvorte hranice štátov, hospodárske a politické systémy, široké oblasti kultúry, civilizácie a pokroku jeho spásonosnej moci! Nebojte sa!
Kristus vie »čo je vo vnútri človeka«. Iba on sám to vie! Dnes človek nevie, čo nosí vo svojom vnútri, v hĺbke svojej duše, svojho srdca. Preto je často neistý o zmysle svojho života na tejto zemi. Je napadnutý pochybnosťami, ktoré sa potom zmenia na zúfalstvo. Dovoľte teda – žiadam vás a úpenlivo v pokore a dôvere vás prosím – dovoľte Kristovi prehovoriť k človeku! Iba on má slová života! Vskutku, slová večného života!
Práve dnes slávi Cirkev svetový deň misií. Modlí sa, medituje a zasadzuje sa za to, aby Kristove slová života dosiahli všetkých ľudí a aby prijali posolstvo nádeje, spásy a úplného oslobodenia.
https://www.vaticannews.va/sk/cirkev/news/2018-10/papez-svaty-jan-pavol-ii-karol-wojtyla-40-vyrocie-zvolenia-1978.html
Vatikán, 16.10.2018 (KAP) 024 061 – Podľa slov pápeža Františka Katolícka cirkev sa nemôže odvolávať na to, že sexuálne zneužívanie sa pácha z prevažnej časti v rámci rodín. „Nemôžeme sa ospravedlňovať tým, že iba dve percentá prípadov zneužívania páchajú kňazi. To sa nesmie označovať ako málo.
Aj keď by to bol čo len jediný kňaz, je to monštruózne,“ povedal pápež talianskym bohoslovcom v sobotu. Vatikán uverejnil prepis z tohto stretnutia v utorok.
„Nehľadajme ospravedlnenia, aj keď sú to u nás iba dve percentá. … Je to škandál – celosvetový škandál,“ povedal František. Bohoslovcom pripomenul, aby sa vyjadrovali jasne a okamžite upozornili biskupa, ak spozorujú také prípady: „Ak vidíte takúto vec – okamžite k biskupovi! Aby ste tomuto bratovi – páchateľovi pomohli – okamžite k biskupovi!“
V rozhovore s bohoslovcami išlo podľa internetového portálu „Vatican News“ aj o tému sekularizácia a o pápežom stále znova vyslovovanú ideu „Cirkvi v prelome a obrode“.
Nenariekajme príliš veľa nad „stále viac sekularizovaným svetom“, ako povedal František a dodal:
„Ktorý svet bol sekularizovanejší náš, alebo Ježišov svet? Ktorý svet bol skorumpovanejší náš, alebo Ježišov svet? Zrejme oba rovnako. Sekularizácia v Ježišovej dobe a v našej dobe je viac menej rovnaká. Preto môžeme aj dnes evanjelizovať s rovnakým elánom ako Ježišovi apoštoli. Ako sa buduje Cirkev? Otvorte si Skutky apoštolov, tam je to napísané – je to to isté! Niet fundamentálne inej metódy, prirodzene, že jedno či druhé sa zmenilo, ale podstatné je to, čo už robil Ježiš,“ povzbudil pápež seminaristov. –zg-
Rím, 16.10.2018 (kath.net) 024 060 – Kardinál Wilfrid Napier (foto) z Durbanu v Južnej Afrike v sobotu na tlačovej konferencii kritizoval synodu biskupov o mládeži v Ríme ako príliš „eurocentrickú“ a povedal:
„Pracovnému dokumentu synody chýba podľa neho globálna perspektíva. V dokumente sa poukazuje na to, že na Západe mladí opúšťajú Cirkev. V Afrike je však situácia rozhodne úplne iná. Tam mladí túžia po Ježišovi a chcú Cirkev.“ Aj diskusia o migrácii je podľa kardinála zameraná eurocentricky. Pritom sa vôbec nezohľadňuje fakt, že Afrika migráciou stráca najlepších ľudí. Kardinál Napier si tiež želá, aby záverečný dokument oslovil aj zlé vlády a korupciu v Afrike. –zg-
New York City/Vatikán, 16.10.2018 (kath.net/jg) 024 059 – Žurnalisti
z New York Times na základe listu pápeža Františka odstúpenému arcibiskupovi Washingtonu D.C., kardinálovi Donaldovi Wuerlovi, kritizovali prístup pápeža ku kríze zneužívania. Napísali, že František Wuerla pochválil za to, že je „príliš vznešený na to, aby sa bránil proti obvineniam voči svojej osobe“. „Tento úsudok ukazuje, že pápež nepochopil, o čo ide,“ napísal denník New York Times a uviedol:
„Wuerl neuvalil na seba toľko viny ako iní biskupi. No bol súčasťou klerikálnej kultúry, ktorá pedofilné zločiny skrývala za eufemizmy, robila neprofesionálne vyšetrovania a hodnotenia kňazov a prípady sexuálneho zneužívania skrývala pred farnosťami a neoznamovala ich na polícii.“
Wuerl sa dostal nie v poslednom rade do kritiky kvôli správe poroty Grand Jury štátu Pensylvánia o zneužívaní v diecézach. Jeho meno sa uvádza viac ako 200 krát. Ďalej ho obviňujú, že sexuálne obťažovania a zneužívanie seminaristov svojho predchodcu Theodore McCarricka ututlával. Wuerl vždy popieral, že by o chybnom správaní McCarricka vedel.
„František označil konanie Wuerla iba ako ´chyby´. Kardinál zostáva aj vo vplyvnej Kongregácii pre biskupov. Týmto správaním pápež posilňuje dojem, že – podobne ako spočiatku v Čile – nepochopil, akú nesmiernu škodu napáchali duchovní, ktorí nehanebne zneužívali svoju moc a dôveru detí aj dospelých. Správa Grand Jury z Pensylvánie jasne ukazuje, že nešlo o ´nemiestne´ kontakty, ale o brutálne a opakované znásilňovanie nevinných, ktoré tieto obete poznačilo na celý život,“ kritizujú New York Times.
„Na to, aby znovu získal dôveru veriacich a verejnosti, musí Vatikán podniknúť rozhodné kroky. Pápež musí jasne ukázať, že spôsob, akým sa mohlo sexuálne zneužívanie v Cirkvi rozšíriť, vôbec nemá na sebe nič ´vznešené´ a že nebude trpieť ani najmenšiu ´chybu´ v prístupe k prípadom zneužívania a že ´ukončí mravne spustnutú vatikánsku kultúru´“ žiadajú žurnalisti v New Yorku.
Mníchov-Rím, 16.10.2018 (KAP/KNA) 024 058 – Zástupcovia katolíckej a evanjelickej cirkvi v Bavorsku vidia vo výsledku volieb z nedele signál proti šíreniu strachu, no pripomínali aj potrebu úprimných diskusií o problémoch.
„Katolícky biskup z Würzburgu Franz Jung vzhľadom na výsledok strany CSU povedal, že tu vzniká otázka, či bolo správnou cestou úsilie predbehnúť Alternatívu pre Nemecko (AfD) sprava.
„Roznecovanie strachu nemalo úspech. Ľudia teraz očakávajú politiku formovanú humanitou a zodpovednosťou,“ povedal evanjelický biskup Heinrich Bedford-Strohm.
Zástupcovia židovstva vyzvali ostatné sily v parlamente, aby proti strane AfD rozhodne vystupovali: „Naším spoločným cieľom musí byť ponoriť AfD do bezvýznamnosti,“ povedal prezident Centrálnej rady židov v Nemecku, Jozef Schuster. AfD je strana, ktorá štve proti menšinám, ktorá chce obmedziť náboženskú slobodu a trpí vo svojich radoch antisemitov.“
Biskup Franz Jung sa ďalej vyslovil, že výsledok strany AfD je aj otázkou na demokraciu: Prediskutovali sa dôkladne všetky problémy, alebo sa pravdy z politickej korektnosti zametali pod koberec? Cirkev nemôže súhlasiť s radikálnymi názormi ako nacionalizmus a vyhraničovanie ľudí. Musíme naďalej viesť dialóg. Nehovoriť o ľuďoch, ale s ľuďmi, nehovoriť o moslimoch, ale s moslimami.“
Vzhľadom na CSU biskup Jung vyhlásil, že mnohí ľudia si položili otázku do akej miery je politika symbolov na jednej strane naplnená kresťanským obsahom na strane druhej. „Voliči mali očividne dojem, že tomu tak nie je.“
Kritika utečeneckej politiky zo strany CSU prišla aj od predsedu Krajinského výboru katolíkov v Bavorsku, Joachima Unterländera: „Strana sa príliš sústredila na azylovú tematiku a to spôsobom, ktorým ľudí dobehli.“ …
„Nijaké politické zemetrasenie, ale takmer,“ – týmito slovami opisujú voľby v Bavorsku vatikánske noviny „Osservatore Romano“ z utorka. „To zrejme podstatne zmení nielen regionálnu, ale aj národnú politickú rovnováhu,“ napísal Andrea Walton. Zvlášť významný je podľa neho pokles hlasov pre CSU – aj vzhľadom na politiku sesterskej strany CDU – ako aj na volebný úspech zelených ako silného pro-európskeho hnutia. Nárast hlasov pre AfD sa považuje za „ďalší efekt krízy CSU“, ako aj „vlna populizmu, ktorá zasahuje celú Európu“. –zg-
Rím, 16.10.2018 (kath.net) 024 057 – „Cirkev má ukázať ‚multikultúrnu tvár‘ Boha, ktorý sa zjavil v Nazarete a napomáhať univerzálnu národnosť, ktorá bohatstvo, čo vzniká skrze multikultúrnu rozdielnosť uznáva a preto buduje multikultúrny svet.“ Týmito mätúcimi výrokmi na tlačovej konferencii synody sa generálny prestavený Rehole jezuitov Arturo Sosa Abascal postaral o diskusie na sociálnych sieťach.
Páter Sosa v ostatnej dobe stále znova vyvolával pozornosť podivuhodnými výpoveďami. Tak v r. 2017 povedal, že v Cirkvi sa vytvorili symbolické postavy ako je diabol, aby sa vyjadrilo zlo. V tom istom roku relativizoval generál jezuitov aj biblické slová Ježiša o rozvode. V interview s Giuseppe Rusconim v blogu „Rossoporpora“ páter vyhlásil, že tieto slová musíme „rozlišovať“ podľa „svedomia“ jednotlivca!
Aj ďalšia účastníčka synody sa 15. októbra postarala o diskusie. Vedenie synody poskytlo priestor na vyjadrenie Silvii Terézii Retamales Moralesovej, mladej katolíckej (?) účastníčke z Čile. Tá tvrdila, že mnohí nekatolíci by chceli „otvorenejšiu“ Cirkev. Tá má byť podľa jej názoru „multikultúrna“, neposudzujúca a nediskriminujúca voči menšinám alebo ľuďom s rozdielnou sexuálnou orientáciou!
Na Twitteri Raymond Arroyo, šéf programu katolíckej televíznej siete EWTN, k tomu povedal:
„Tak dajte mi to pochopiť: Synoda teda počúva názory nekresťanskej mládeže, aby katolícki pastieri potom premýšľali o tom, ako tomu prispôsobiť náuku a pastoračnú prax??? Ktoré iné náboženské spoločenstvá sa o niečo také pokúšajú? Budú teraz moslimovia aj biskupov pozývať, aby prepísali svoju náuku?“ –zg-
Vatikán, 16.10.2018 (kath.net) 024 056 – Arcibiskup Arcidiecézy Chicago kardinál Blase Cupich, ktoré pápež osobne menoval na synodu o mládeži a ktorý je známy ako zvlášť priateľský voči skupinám LGBTI sa na synode svojou propagandou postaral o veľa rozruchu. Jazyková skupina kardinála Cupicha ako jediná žiadala, aby Cirkev uznala aj „iné formy rodiny“.
Cupich už na synode o rodine v r. 2015 tvrdil, že iba praktizujúci homosexuáli sami majú rozhodovať, či smú prijať Najsvätejšiu Eucharistiu!
Medzitým táto téma o gejoch kardinála dostihla aj z jeho vlastnej arcidiecézy. Podľa správy „LifesiteNews“ vystupuje tam páter Guimon – kňaz jeho diecézy – na internete ako „gejovský“ masér a robí reklamu svojim službám! V reklame sa tiež uvádza, že má povolenie vo svojom prioráte prijímať otvorene homosexuálnu skupinu. Páter Guimon je priorom Baziliky „Sedembolestnej Panny Márie“ v Chicagu. Ani vedúci formácie Rehole servitov v Chicagu, ako sa zdá, očividne nemá s vyčíňaním tohto kňaza nijaký problém. –zg-
Vatikán, 15.10.2018 (KAP) 024 055 – V polčase Synody biskupov o mládeži pápež František cez víkend pri veľkom svätorečení ukázal jasné znamenie jednoty starých a mladých, biskupov, pápežov a rehoľníkov. Zástupcov všetkých týchto skupín v nedeľu na Námestí sv. Petra svätorečil. Cirkev má siedmych nových svätcov zo všetkých spomínaných oblastí. …
Synoda trvajúca do 28. októbra tiež zjednocuje ľudí rôzneho pôvodu a životných osudov. Ukazuje, aká mnohostranná môže byť Katolícka cirkev. Podobne dobrá atmosféra ako na Námestí sv. Petra v nedeľu, sa zdá byť aj na zasadnutiach synody. Mnohí účastníci chvália otvorenú diskusiu a vzájomné počúvanie, pri ktorom sa vyjadrilo veľa chvály, ale aj kritiky. A od začiatku sa otvorene hovorilo aj o sporných otázkach. Okrem sexuálneho násilia a jeho zatajovania v Cirkvi išlo stále znova o viac spolurozhodovania žien v Cirkvi, o rozdielne formy povolaní, aj o sexualitu. Účastníci z piatich kontinentov hovorili o sprevádzaní mladých v živote a aj o migrácii.
Mladý Iračan, ktorý rozprával o svojich skúsenostiach a o ohrození jeho cirkvi, dostal podľa výpovede účastníkov doteraz najdlhší potlesk.
Potleskom a dokonca výskaním, no aj demonštratívnou zdržanlivosťou reagovali najmä 30 mladí audítori na príspevky v synodálnej aule. Pápež František osobne požiadal mladých, aby v tom nepoľavovali. Citoval sa aj jeden biskup slovami, že táto jeho doteraz siedma synoda je tá najživšia.
Následky pre Cirkev
V druhom týždni synody išlo najmä o vysvetľovanie analýz a pozorovaní z prvého týždňa zo života mladých na celom svete z kresťanského hľadiska.
V treťom týždni sa majú uviesť konkrétne následky pre Cirkev a konkrétne návrhy konania. …
Predseda Zväzu nemeckej katolíckej mládeže, Thomas Andonie, ktorý je medzi pápežom pozvanými audítormi jediným z nemeckej oblasti, žiadal na synode niekoľkokrát viac práva vysloviť názory pre mladých ľudí v Cirkvi. Navrhol poradné grémium mladých pre pápeža.
Podobne sa vyjadril vzhľadom na úlohu žien v Cirkvi holandský pomocný biskup Johannes de Jong: „Prirodzene, že ženy môžu založiť grémium poradenstva pápežovi.“
Kardinál Reinhard Marx, predseda Biskupskej konferencie Nemecka, sa vyjadril za viac žien na vedúcich postoch v Cirkvi.
Otázka spolurozhodovania sa na synode objavuje preto tak často, lebo okrem biskupov a rehoľných kňazov budú smieť hlasovať o záverečnom dokumente aj dvaja nevysvätení rehoľní bratia. Rehoľníčky túto možnosť doteraz nemajú. Juhokórejská rehoľníčka pripustila, že na synode možno konštatovať: „Situácia žien v Cirkvi sa zlepšuje.“
Záverečný dokument sa očakáva s napätím
Čo presne bude v záverečnom dokumente 28. októbra, možno ťažko odhadnúť. Jedna anglická skupina napríklad kritizovala, že pracovný dokument je v mnohých bodoch robený z hľadiska Západu. Talianske skupiny sa vyslovili za posolstvo pápeža mládeži. A pápež František? Ten hovorí stále znova predovšetkým o pozornom načúvaní a kritickom rozlišovaní.
Znova sa zastaviť a dobre rozvažovať sa zdá byť aj v polčase synody dobrou radou – veď v treťom týždni ide o formulovanie výsledkov a záverečného dokumentu. Zohľadniť všetky tie mnohé aspekty a návrhy iste nebude ľahké. –zg-
Viedeň, 15.10.2018 (kath.net) 024 054 – Rakúsky kancelár Sebastián Kurz v nemeckom denníku FAS (Frankfurter Allgemeinen Sonntagszeitung) ostro kritizoval súkromných záchrancov na Stredozemnom mori. Súčasný predseda Rady EÚ povedal:
„Nemôže predsa byť, aby niekoľko mimovládnych organizácií podkopávalo jasný cieľ 28 hláv štátov a vlád v Európe. A to nielen s cieľom zachraňovať životy, ale spoločne s prevádzačmi privádzať ľudí do strednej Európy.“
Kurz uviedol ako príklad loď „Aquarius 2“, ktorú financujú „Lekári bez hraníc“ a „SOS Méditerranée“. Tí sa podľa rakúskeho kancelára neustále pokúšajú dostať sa do zóny líbyjskej pobrežnej stráže, aby líbyjské stráže predbehli! „Tým vznikajú absurdné situácie. Ak nebudú zachraňovať európske lode, ale líbyjské alebo egyptské, tak sa zložité právnické otázky vôbec ani nevyskytnú,“ povedal kancelár Kurz. –zg-
Mníchov, 15.10.2018 (kath.net/pl) 024 053 – „Arcibiskup Mníchova a Freisingu má k dispozícii prostriedky z rozpočtu arcibiskupstva na sociálne, charitatívne účely a pomoc Cirkvi vo svete. Cieľom je týmito prostriedkami pružne a nebyrokraticky pomáhať. Spomínaných 50 000 eur pochádza z tejto časti rozpočtu.“ Tak odpovedal Christoph Kappes, druhý hovorca arcibiskupstva, na otázku kath.netu odkiaľ pochádzajú peniaze, ktoré kardinál Marx podľa správ médií daroval spornej súkromnej záchrannej lodi „Lifeline“.
Kath.net sa na to pýtal po tom, čo dostal do redakcie rozhorčené maily s otázkou, či peniaze pochádzajú z cirkevných daní.
Kapitán lode, Claus Peter Reisch (foto) je na Malte vyšetrovaný s obvinením, že jeho loď nie je zákonne registrovaná a že neposlúchol príkaz talianskej pobrežnej stráže, aby prenechal záchranu utečencov na člny líbyjskej pobrežnej stráži. Reisch robí v súčasnosti tiež reklamu spornému tričku s nápisom „Kráľ prevádzačov“. …
Ďalších 50 000 eur pre spornú loď venoval už aj druhý nemecký arcibiskup Hans-Josef Becker (foto) z fondu na katastrofy Paderbornského arcibiskupstva.
Prívrženci záchrany týmito súkromnými loďami hovoria, že to zníži počet mŕtvych, ak utečencov zachránia a privezú do Európy.
Kritici sú toho názoru, že práve toto pozývanie spôsobuje, že sa stále viac ľudí vydáva v úbohých člnoch na nebezpečnú cestu po mori a počet mŕtvych tak rastie. Okrem toho nie je zvykom, že sa zachránených ľudí odváža do vzdialených prístavov, ktoré nie sú ich domovinou, hoci ich zachytia pri brehoch ich krajín. –zg-
Brusel, 15.10.2018 (kath.net) 024 052 – „V roku 2030 budú žiť v Bruseli hlavne moslimovia – potom bude v strede Európy v Belgicku 100-percentný čistý islamský štát!“ Prinajmenšom v toto dúfa Redouane Ahrouch, spoluzakladateľ strany Islam v Holandsku. „Všetky občianske a trestné zákonníkmi nahradíme právom šaría!“ vyhlásil islamský politik.
Strana Islam je povolená mimochodom už roky a v r. 2012 sa prvý raz dostala do mestských rád v bruselských štvrtiach Anderlecht a Molenbeek. Informovali o tom noviny „Stern“.
Ahrouch tiež vyhlásil, že muži a ženy budú musieť v autobusoch jazdiť oddelene. V školskej jedálni sa bude smieť podávať už iba islamská strava halal a zoznamy voličov na volebných listinách sa budú viesť bez žien! –zg-
Istanbul-Moskva, 15.10.2018 (kath.net/KAP) 024 051 – Ekumenický patriarchát v Konštantínopole podnikol jednoznačné kroky na zachovanie samostatnosti pravoslávnej cirkvi na Ukrajine. Po synode patriarchátu 11.októbra oznámil, že doteraz za schizmatického považovaný patriarcha Filaret (Denisenko) Kyjevského patriarchátu a metropolita Makarij (Maletyč), hlava rovnako neuznanej a už v r. 1920 založenej Ukrajinskej autokefálnej pravoslávnej cirkvi znova dostanú svoje kánonické práva. Zrušenie schizmy platí aj pre klérus a veriacich oboch cirkví. Podľa pozorovateľov toto rozhodnutie zostruje konflikt s Moskovským patriarchátom o cirkevnej kompetencii na Ukrajine.
Synoda poukazuje na to, že Denisenko a Maletyč sa nenachádzali v schizme z dogmatických dôvodov. „V zhode s kánonickými právami patriarchu Konštantínopola sme vyhoveli odvolaniu sa Denisenka a Maletyča proti laicizácii a exkomunikácii uvalenej Moskovským patriarchátom.“
Na dnes 89-ročného Filareta biskupský koncil Ruskej pravoslávnej cirkvi v r. 1995 uvalil exkomunikáciu po tom, čo vyhlásil nezávislosť Kyjevského patriarchátu od Moskovského patriarchátu. Počiatkom roka 2018 apeloval Filaret na Konštantínopol ako celo-pravoslávnu najvyššiu inštanciu, aby tento trest zrušil. Podrobnosti rehabilitácie sa dohodli v septembri v Londýne.
Z troch uznaných cirkví sa má stať jedna
Spolu s jedinou svetovým pravoslávím uznanou Ukrajinskou pravoslávnou cirkvou Moskovského patriarchátu sú na Ukrajine tri cirkvi. Z nich sa má z vôle Konštantínopolu zriadiť jedna autokefálna cirkev. … V Kyjeve niet doteraz kláštora podliehajúceho Konštantínopolu. Preto má v rozsiahlom areáli Kyjevského jaskynného kláštora vzniknúť aj kláštor Kyjevského patriarchátu. Má slúžiť ako centrum procesu autokefálie a stať sa sídlom oboch vyslancov zo septembra – arcibiskupa Daniela (Zelinského) a biskupa Hilariona (Rudnyka) – ktorí pripravia nezávislosť sídlo exarchu arcibiskupa vyslaného z Konštantínopolu. … Na záver synoda apeluje na všetkých zúčastnených, aby sa vyhýbali zaberaniu kostolov a kláštorov a všetkého násilia a odplaty, „aby zvíťazil pokoj a Kristova láska“.
Ukrajinská vláda jasá: „Víťazstvo nad démonmi“
Ukrajinský prezident Petro Porošenko ocenil rozhodnutie synody ako „veľké víťazstvo milovaného ukrajinského národa nad moskovskými démonmi“ a povedal:
„To je pád tretieho Ríma, najstaršieho nároku Moskvy na svetovládu. Rusko stráca poslednú páku vplyvu v bývalej kolónii. V cirkevnej otázke ide o našu národnú bezpečnosť, ukrajinskú suverenitu a geopolitiku. Samostatná pravoslávna cirkev krajiny je súčasťou pro-európskej a pro-ukrajinskej stratégie Kyjeva.“
Ruskú vládu obvinil, že chce podnecovať náboženskú vojnu na Ukrajine. Povedal, že za výzvami zaberať kláštory a kostoly stoja ruskí agenti a zdôraznil: „Vytvorenie od Moskvy nezávislej cirkvi je cesta k pokoju a porozumeniu.“
Moskovský patriarchát: „Nezákonný akt“
Metropolita Hilarion (Alfejev), vedúci Úradu pre zahraničie pri moskovskom patriarcháte, označil opatrenie Konštantínopolu ako „nezákonný akt“. V interview pre rakúske noviny povedal, že sekulárne autority na Ukrajine sa miešajú do záležitostí cirkvi a dodal: „Všetkých sme varovali pred možnými konzekvenciami.“ … –zg-
Plné znenie homílie pápeža Františka pri kanonizačnej svätej omši 14. októbra 2018 na Námestí sv. Petra vo Vatikáne:
https://www.vaticannews.va/sk/papez/news/2018-10/homilia-papeza-frantiska-pri-kanonizacii-staci-nam-jezis.html 024 050
Vatikán, 14.10.2018 (kath.net) 024 049 – Emeritný pápež Benedikt XVI. „už nie je taký agilný ako pred niekoľkými mesiacmi“. Povedal to kardinál Angelo Becciu, prefekt Kongregácie pre kauzy svätých žurnalistom, ako informoval rakúsky ORF. Preto sa 91-ročný Benedikt XVI. nezúčastní na svätorečeniach v nedeľu na Námestí sv. Petra.
Pápež František navštívil svojho predchodcu pred svätorečeniami v sobotu v bývalom kláštore Mater Ecclesiae, kde trávi jeseň života. Medzi tými, ktorí budú vyhlásení za svätých je aj pápež Pavol VI., ktorý nemeckého teológa Josepha Ratzingera (Benedikta XVI.) v konzistóriu 27. júna 1977 povýšil hodnosti kardinála. –zg-
Viedeň, 13.10.2018 (KAP) 024 048 – Dokonca aj v Rakúsku sa už vyskytli prípady selekcie detí podľa pohlavia. Je to následok stále presnejšej prenatálnej diagnostiky s vedľajším účinkom, že lekári dokážu aj pohlavie dieťatka stále skoršie určiť, ako potvrdil primár ženskej kliniky pri viedenskej nemocnici AKH, Dr. Martin Langer. Lekári preto rodičom v prvých 12 týždňoch tehotenstva – keď sú potraty beztrestné – už nedávajú nijaké informácie v tomto smere.
Dr. Langer sa vyjadril na diskusii na ktorú pozvala Evanjelická aliancia Viedne v centre „Novum“. …
Podľa odhadov je v Rakúsku 35 000 potratov, čo je v porovnaní so Švajčiarskom (10 000) a Nemeckom (100 000) dosť vysoký počet.
„Tým sme v Európe na smutnej hornej priečke rebríčka. Chceli by sme vedieť, prečo to tak je a ako týmto ženám lepšie pomôcť,“ povedala Petra Plonnerová, prvá signatárka občianskej iniciatívy „#fairändern“ a jej druhá podpredsedníčka. Sama ako mladá išla na potrat a dlho pod tým tabu trpela. Želá si preto lepšie sprevádzanie a poradenstvo pre ženy, aby urobili rozhodnutie, s ktorým môžu dobre žiť.
Okrem potratov so selekciou sa na podujatí kritizovalo aj to, že život postihnutého dieťaťa nemá byť hodný toľko ako zdravého. …
Pod tlakom sú žena aj lekári, ako zdôraznil primár Langer a náboženskými predstavami problémy nevyriešime. Ak klinika potrat odmietne, ženy často cestujú do zahraničia. Klinika sa preto chápe ako „učiaca inštitúcia“, ktorá sa pokúša robiť dobré a zodpovedné rozhodnutia a často hľadať aj pragmatické riešenia. Lekári na pacientky tlak nevyvíjajú, ako zdôraznil primár a páry sa často rozhodnú ponechať si aj vážne postihnuté deti. No treba hovoriť o otvorenej rane a veľkom probléme vzhľadom na skutočnosť, že takmer štvrtina potratov je z dôvodu eugenickej indikácie na Downov syndróm.
Iniciatíva do 24. novembra
Občiansku iniciatívu „#fairändern“, ktorá sa zasadzuje za viac pomoci ženám v konfliktnom tehotenstve, možno podpísať do 24. novembra. Podpísali ju už prominenti ako „Miss Zeme 2016“ Kimberly Budinsky, moderátorka Nora Kahnová, či svetový majster v thai-boxe Fadi Merza. Podporuje ju kardinál Christoph Schönborn a arcibiskup Franz Lackner aj býv. krajinský hajtman Erwin Pröll. (Info: https://fairaendern.at)
Christof Zellenberg, krátené
Viedeň, 13.10.2018 (kath.net/cz) 023 047 – Pred voľbami sľúbili rakúski predsedovia strán ÖVP a FPÖ Kurz a Strache, že sa zasadia proti „manželstvu pre všetkých“. Od včera vidíme, že predvolebný sľub porušili, vláda nepodnikne nič proti „manželstvu pre všetkých“, ktoré schválil ústavný súd v rozsudku. Novelu zákona po tomto katastrofálnom rozhodnutí súdu už neplánujú. Ústavný súd sa vyšvihol na zákonodarcu, čo je ústavnoprávne veľmi povážlivé!
Naozaj by bolo však veľmi ľahké právny stav vyjasniť. Ľudová strana stále vyhlasuje, že ústavný súd by každý nový zákon, ktorý by neladil s jeho úmyslom otvorenia manželstva najmä pre homosexuálov, znova zrušil. Túto porážku nechcú zažiť a preto radšej hneď poslušne zložia zbrane.
Argumentujú, že na zmenu ústavy a zakotvenie manželstva muža a ženy by potrebovali hlasy opozície a tie by nedostali. No to nie je pravda, pretože manželstvo ako zväzok muža a ženy je už zakotvené v európskej konvencii ľudských práv a tá je súčasťou rakúskej ústavy. Takže nový zákon by bol v súlade s ústavou a ústavný súd by ho nemohol zrušiť!
Priťažujúce je, že celá argumentácia ústavného súdu buduje na tom, že homosexuálne páry by boli neprípustne nútené vyjadriť navonok svoju orientáciu, keďže doteraz mohli uzatvárať iba registrované partnerstvá. To však bolo už doteraz nepravdou a súd to takisto zmenil. Tým je teraz registrované partnerstvo prístupné aj heterosexuálom a nemusia sa vyjadrovať o orientácii. Aj kritika, že nemôžu byť dve tak podobné právne inštitúty popri sebe by bola definíciou manželstva ako zväzku muža a ženy odstránená.
Dôležité tiež je, že zakotvený obsah manželstva – plodenie detí – nemožno použiť u párov rovnakých pohlaví. …
Nečinnosťou vlády a porušením sľubu sa teda pretláča stav, ktorý je podľa býv. predsedu ústavného súdu veľmi kritický a nebol potrebný! …
Christof T. Zeller-Zellenberg je ekonóm a predseda Európskeho inštitútu. Prednáša na politické témy po celom svete.
Oslo, 13.10.2018 (kath.net/pl) 023 046 – Odmietala zasadiť si špirály a poukázala na to, že tie môžu viesť ku skorému potratu. Na to ju vyhodili z práce. Teraz nórsky najvyšší súd dal lekárke Dr. Katarzyne Jachimowiczovej za pravdu:
Lekárka smie svoje rozhodnutie odôvodniť výhradou vo svedomí a zdravotné zariadenia musia rešpektovať slobodu svedomia!
Už v r. 2017 rozhodla v jej prospech nižšia inštancia, zdravotné zariadenia sa však odvolali. Tento rozsudok by mohol mať celoeurópske účinky ako dúfajú ochrancovia života. Informoval o tom „LifeSiteNews“ a iné médiá.
Katarzyna Jachimowiczová katolíčka z Poľska, už v r. 2011 pri nastúpení do zamestnania na obecnom úrade v Sauherade jasne vyhlásila, že každá forma potratu je proti jej svedomiu a porušuje katolícku náuku. V r. 2015 ju prepustili po tom, čo odmietla dať si zasadiť špirálu. Poukázala na to, že špirály môžu v ranom vývojovom štádiu embrya viesť k potratu.
Katolíčka dostala nielen morálnu, ale aj finančnú podporu od rozhodne nie bohatej katolíckej diaspory Arcibiskupstva Oslo a okrem toho požiadala o pomoc arcibiskupstvo. Biskup Bernt Eidsvig sa k tomu vyjadril v r. 2016: „Katarzyna Jachimowiczová zásadne vyznáva ochranu ľudského života od chvíle počatia po prirodzenú smrť. Diecéza chce Dr. Jachimowiczovej vyjadriť morálnu podporu. Povzbudzujeme kňazov, rehoľníkov a laikov, aby sa za ňu modlili a podporili ju ľudsky aj finančne.“ –zg-
Toronto, 13.10.2018 (kath.net/LSN/jg) 023 045 – Jordana Hunta poznala ako človeka, ktorý bol veselý a rád pomáhal. Ten obraz sa rozbil, keď videla, ako kopol do ochrankyne života v Toronte, ako napísala Shalyn McGuinová.
Už pred útokom jej zlomil srdce, keď počula ako Hunt povedal, že deti po znásilnení, by sa mali potratiť a zľahčil to ešte aj gestom – palcom dolu.
Shalyn McGuinová vie o čom píše. Prvé z dvoch detí mala po znásilnení.
„Možno by mal Jordan Hunt iný názor, keby bol vtedy zažil, ako mi vtedy ochrancovia života pomohli, keď som bola zúfalá. Videl by tiež, ako prívrženci potratov, ktorí sa zasadzujú za „slobodu voľby“ – pro choice – mi ponúkli iba jednu možnosť – ísť na potrat.“
Keby sa jej nestratil z očí, bol by tiež spoznal jej dieťa, 6-ročné dievčatko. „Ona je moje dieťa,“ píše Shalyn. „Je to dieťa obete znásilnenia a tiež si zaslúži život. Deti ako ona nemajú byť potrestané za zločiny ich otcov,“ dodala a výslovne sa poďakovala Marie-Claire Bissonnette, ktorú útočník kopol, za jej zasadenie za obete znásilnenia a ich nenarodené deti.
Uviedla, že sa modlí, aby tento incident v Toronte mu otvoril oči, aby otvoril jeho srdce a aby to znova bol Jordan, akého poznala. Modlí sa aj za obeť jeho útoku, ako píše Shalyn.
Jej článok uverejnila internetová stránka organizácie na ochranu života Save The 1 a prevzali ho aj iné ako LifeSiteNews a LiveAction.
Jordan Hunt sa prihlásil na polícii a na kauciu ho prepustili, no musí dodržiavať isté podmienky. Nesmie sa priblížiť k demonštráciám za život na viac ako 500 metrov. Nesmie kontaktovať desať osôb, medzi nimi obeť jeho útoku a musí sa od nich držať najmenej na 200 metrov. Prvé pojednávanie má v novembri.
Bissonnette, vedúca mladých v organizácii na ochranu života „Campaign Life Coalition“ (CLC) oznámila, že nemá dlhodobé následky z útoku. Ľudí vyzvala, aby sa za Hunta modlili. –zg-
Vatikán, 12.10.2018 (KAP) 023 044 – Ženy v Cirkvi by sa mali podľa slov holandského pomocného biskupa Johannesa de Jonga organizovať a hlásiť sa o slovo, aby sa ich počúvalo.
„Ženy môžu prirodzene založiť aj grémium, aby radili pápežovi,“ povedal biskup z Roermondu v piatok žurnalistom vo Vatikáne na otázku, ako sa môžu ženy hlásiť o slovo na synode.
Juhokórejská rehoľníčka Mina Kwon z Katolíckej univerzity Daegu povedala, že Synoda biskupov o mládeži je pre ňu skúsenosťou, že situácia žien v Cirkvi sa zlepšuje. Súčasne žiadala, aby sa rehoľníčky ako aj laici mohli ešte viac podieľať na sprevádzaní mladých ľudí. Dodala, že je to možné aj intenzívnejšie.
Pomocný biskup Robert Barron z Los Angeles povedal, že všetky účastníčky synody sa vyjadrili jasne a zreteľne: „Mám dojem, že biskupi a kardináli ich veľmi dôkladne počúvali.“
Podľa iného delegáta s dlhou skúsenosťou na synodách – ešte ani jedna synoda biskupov v Ríme neprebiehala tak život ako táto. To spočíva najmä na mladých audítoroch a hosťoch, ako povedal biskup Barron. –zg-
Washingtonský arcibiskup, kardinál Wuerl odstúpil
Vatikán, 12.10.2018 (RV) 023 043 – Svätý Otec František prijal zrieknutie sa úradu arcibiskupa Washingtonu kardinála Donalda Wuerla. Správu zverejnilo 12. októbra Tlačové stredisko Svätej stolice. Úrad washingtonského arcibiskupa zastával 77-ročný kardinál Donald William Wuerl od roku 2006. O uvoľnenie požiadal už v roku 2015, keď dosiahol vekovú hranicu stanovenú kánonickým právom.
Svätý Otec v liste poďakoval kardinálovi Wuerlovi za jeho službu a požiadal ho, aby až do vymenovania jeho nástupcu pokračoval v správe arcidiecézy ako apoštolský administrátor.
Kardinál Donald Wuerl na stránke arcidiecézy zverejnil vyhlásenie, v ktorom okrem iného píše:
„Rozhodnutie Svätého Otca dať arcidiecéze nové vedenie môže umožniť všetkým veriacim, klerikom, rehoľníkom i laikom, sústrediť sa na uzdravovanie a na budúcnosť. Dovolí to miestnej cirkvi pohnúť sa vpred. Za akékoľvek minulé chyby v úsudku sa opätovne ospravedlňujem a prosím o odpustenie. Moja rezignácia je spôsobom vyjadrenia mojej veľkej a trvalej lásky voči vám, ľudu Washingtonskej cirkvi.“
Arcidiecéza Washington sa v súčasnosti nachádza v ťažkej situácii najmä v súvislosti s kauzou jej emeritného arcibiskupa a bývalého kardinála McCarricka, ktorý je obvinený z pedofílie. –jb-
Pozn. – kath.net: Kardinál Wuerl je už tiež niekoľko týždňov kritizovaný za prípady zneužívania a obviňovaný z ich zatajovania.
Viedeň, 12.10.2018 (KAP) 023 042 – Biskupská konferencia Rakúska berie na vedomie rozhodnutie vládnych strán otvoriť manželstvo a súčasne požaduje jasný zákaz náhradného materstva.
„Dúfali sme v lepšie riešenie, no musíme vziať na vedomie, že vládne strany také nenašli,“ vyhlásil generálny sekretár biskupskej konferencie Peter Schipka v piatok pre „Kathpress“. „Tým stúpa aj tlak na povolenie náhradného materstva a preto sa od zákonodarcu teraz požaduje, aby dosiahol zákaz náhradného materstva, aby sa chránila dôstojnosť žien a detí.“
Biskupská konferencia tak reagovala na dohodu vládnych strán, že do konca roka nepodniknú kroky na novú zákonnú úpravu vzhľadom na diskrimináciu rovnakých pohlaví v manželskom práve. Rozhodnutie ústavného súdu, ktorý otvoril manželstvo pre homosexuálov, prijmeme, ako vyhlásili obe strany. Tým bude od 1. januára 2019 nielen manželstvo, ale aj registrované partnerstvo prístupné rôznym párom a teda aj homosexuálnym párom.
Odôvodnili to tým, že zákonná „úprava“ manželského zákona by nebola dlhodobá – to si vyžaduje ústavné zakotvenie manželstva muža a ženy, ktorú možno dosiahnuť iba dvojtretinovou väčšinou. Z radov opozície však pri tomto nemožno rátať so socialistami, ani so stranou NEOS. –zg-
Tim P. Whitby/Chip Somodevilla/Getty Images
Florida, 14.10.2018 (Breitbart.com) 023 041 – Predseda hornej komory parlamentu Floridy Kevin McCarthy (R-CA) varoval v interview pre Fox News’ Sunday Morning Futures, že miliardári George Soros, Michael Bloomberg a Tom Steyer vylievajú milióny do demokratických volebných komisií tohto volebného obdobia, „aby kúpili našu vládu“.
McCarthy v interview povedal:
„Len si pomyslite, že ľudia, ktorí financujú demokratickú stranu USA, George Soros a Michael Bloomberg nevynaložili iba 80 miliónov dolárov do tejto inštitúcie, ale s ďalšími 20 miliónmi sa pokúšajú získať senát.
A Tom Steyer do toho vložil viac ako 120 miliónov, aby vyhral voľby. Jeho cieľom je poraziť prezidenta Trumpa. Vychvaľuje sa, že jeho zoznam obvinení je veľmi dlhý. Títo traja muži sa v tomto procese pokúšajú kúpiť našu vládu. Je to veľmi povážlivé. –zg-
Malmö, 12.10.2018 (kath.net/jg) 023 040 – Kandidáti na úlohu svätej Lucie, ktorá bude vystupovať na tradičnej procesii 13. decembra, už nemusia byť iba ženy! Oznámila to Viveca Byhr Lindenová, vedúca projektu podujatia mesta Malmö, ako informovala konzervatívna spravodajská stránka Breitbart.com
Doteraz prišli na túto slávnosť do úvahy iba ženské kandidátky. Tento rok sa to však zmenilo, pretože zodpovední si uvedomili, „že ľudia sa nie vždy identifikujú iba jedným pohlavím,“ ako vyhlásila Lindenová pre švédske vydanie The Local a oznámila:
„Kandidáti sa nebudú voliť ani podľa ich výzoru alebo speváckych schopností, ale podľa ich angažovanosti za mesto a za spoluobčanov. Nechceme fotografie kandidátov a je nám jedno, či vieš spievať. Nechceme zostať trčať v tradičnej Lucii,“ ako povedala a dodala, že je hrdá na to, že tu nejde o súťaž krásy.
K úlohám Lucie patria vystúpenia v domovoch pre seniorov a nemocniciach v sprievode piatich „hviezdnych chlapcov“ a šiestich „služobníčok“. Na sviatok sv. Lucie 13. decembra sa koná veľká procesia, ktorá sa končí koncertom v centre mesta Malmö.
Sviatok sv. Lucie má v Škandinávii tradíciu, ktorá siaha do 18. storočia. Pripomína sicílsku sväticu Luciu, ktorá zomrela ako mučeníčka za prenasledovania kresťanov za cisára Diokleciána. Lucia prinášala kresťanom, ktorí sa skrývali v katakombách jedlo. Tradične má dievča, ktoré predstavuje Luciu, na sebe dlhé biele šaty a veniec z brusníc so sviečkami na hlave a prináša ľuďom svetlo. Ostatné dievčatá majú tiež dlhé biele šaty a strieborné koruny. Chlapci majú špicaté strieborné klobúky. V ruke majú palice s hviezdami. –zg-
Londýn, 12.10.2018 (kath.net) 023 039 – Najvyšší súdny dvor Spojeného kráľovstva dal v rozsudku za pravdu kresťanskému pekárovi, ktorý odmietol upiecť tortu na homosexuálny „sobáš“. Tento prípad zamestnával anglické súdy od r. 2014. V rozsudku poslednej inštancie súd konštatoval, že kresťan homosexuálny pár nediskriminoval.
Amy McArthurová, ktorá spoločne s manželom Danielom prevádzkuje pekáreň, najprv objednávku torty prijala, neskôr však homosexuálnemu páru povedala, že tortu s požadovaným heslom upiecť nemôže, pretože je kresťanka a páru sa za to aj ospravedlnila.
Pekáreň je známa svojím kresťanským postojom a je dokonca nazvaná podľa biblického citátu z Knihy Genezis 49, 20: „Aser má jedla nadbytok, ba dodáva i kráľovské lahôdky.“ –zg-
Vatikán, 11.10.2018 (LifeSiteNews) 023 038 – Na synode biskupov o mládeži sa diskutuje v 14 jazykových skupinách o viere a rozlišovaní povolania podľa Instrumentum Laboris (IL). Správy skupín sa mnohé ťažko čítajú, väčšinou sú rozvláčne a zle organizované. No isté témy a tendencie sú jasné.
Anglické skupiny upozorňujú, že IL kladie malý dôraz na vieru v Krista a na učiteľský úrad Cirkvi. Jedna skupina uviedla, že IL ani len nespomenula cudnosť. Jedna skupina, ktorú moderuje kardinál Cupich, výslovne spochybnila dôraz Cirkvi na prirodzenú pôvodnú rodinu! Skupina zašla tak ďaleko, že vyhlásila, že Cirkev nesprevádza mladých ľudí v nezvyčajných rodinných situáciách.
Ako sa očakávalo prišli výzvy „zmodernizovať“ náuku Cirkvi o sexualite, najmä od jednej francúzskej, nemeckej a najmä od španielskej skupiny kardinála Maradiagu. Tá uviedla, že mladí majú „právo“ robiť „chyby“ a povzbudila kňazov, aby „sprevádzali“ mladých „bez výčitiek a karhania“ a vyhlásila: „Empatická Cirkev je taká, ktorá sprevádza napriek chybám bez ukladania trestov, zákazov, či požiadaviek …“.
Väčšina skupín sa zaujímala o úlohu internetu a sociálnych médií v živote mladých, a dve skupiny vyzdvihli, že nie všetci mladí majú prístup k internetu. Niektoré skupiny chceli „digitalizáciu“ kultúry.
Najmenej jedna skupina cítila, že IL príliš zdôrazňuje západné záujmy. Niekoľko skupín diskutovalo o rozdieloch podmienok mladých v rozvinutých a rozvojových krajinách. O téme migrácia sa hovorilo vo všetkých skupinách. Mnohí spomínali jej odmietanie nielen pre vieru, ale pre rodové a kultúrne tradície.
Niektoré skupiny diskutovali o kríze sexuálneho zneužívania kňazmi a ako to bráni evanjelizácii. V iných skupinách boli optimistickejší, čo sa týka úlohy viery v živote mladých dnes. Anglické a talianske skupiny spomínali otvorenosť mladých pre vieru a ich zručnosť v evanjelizácii iných mladých. Francúzske skupiny uvažovali o tom, že mnohí mladí sa už nezúčastňujú na kresťanskom živote a nehľadajú Krista.
Väčšina skupín zdôrazňovala význam počúvania mladých a ich sprevádzania.
Zdá sa, že prosby mladých katolíkov, ktorí sa držia tradičnej katolíckej liturgie a zbožnosti narazili na hluché uši synodálnych otcov. Nielenže sa v správach skupín ani len nespomenulo nové liturgické hnutie, ani Preblahoslavená Božia Matka, ani svätci, ale dokonca ani súčasní svätci, ktorí by mohli byť najlepšími vzormi pre mladých katolíkov.
Anglická skupina moderovaná kardinálom Cupichom uviedla, že IL slabo ocenilo otvorenosť mladých voči viere a že mladí sa už aktívne zaoberajú ekumenizmom a medzináboženským dialógom. Hlavným jej záujmom však bolo, aby záverečná správa bola ľahko dostupná mladým ľuďom napr. krátkymi správami do 400 slov sprevádzaných videami. Odporúčala, aby mladí audítori pripravili text s dvomi synodálnymi otcami ako misijné posolstvo pre mládež sveta.
Skupina nesúhlasila s obranou tradičnej rodiny! Hovorila o „mnohých formách rodiny“ a kládla otázku:
„Vyžaduje vedenie v Cirkvi od biskupov a kňazov, aby hlásali pravdu Evanjelia popieraním týchto foriem rodiny? Alebo vyžaduje naše vedenie, aby sme sprevádzali mladých v realite, v ktorej sa nachádzajú …? Je možné, aby sme prijali, ba dokonca si ctili rodinu, v ktorej sa nachádza mladý človek a súčasne pritom aj zdieľali jej ideál Evanjelia?“
S dôrazom na potrebu priateľstva u mladých skupina spája tento vzťah s rodinou: „Naši mladí túžia po priateľstve. Skrze neho nachádzajú komunitu a tak si nájdu rodinu.“
Skupina moderovaná kardinálom Couttsom uviedla, že v IL chýba časť „voľby v živote“, lebo tam nebolo uvedené dosť o Bohu a počúvaní Boha. Zdôraznila rozbíjanie rodiny a rastúci problém mladých, ktorí nevedia čo znamená „otcovstvo“ a „materstvo“. Pripomenula, že spoločnosť by mala podporovať rodiny, že Cirkev by mala byť rodina a že kvitnúce nové hnutia v Cirkvi spájajú rodiny.
Ďalšia skupina zdôraznila, že veľmi mladí a veľmi starí ľudia by sa mali spájať, lebo sa spolu dobre znesú – iba skupina ľudí vo veku 40-60 má problémy s mladými. …
Skupina kardinála DiNarda zdôraznila význam duchovného otcovstva a materstva. Spomenula, že veľký vplyv digitálnej kultúry ničí korene mladých ľudí a tí sa vzďaľujú od dedičstva otcov a uchyľujú sa do svojho súkromného sveta.
Francúzska skupina arcibiskupa Macaireho uviedla, že účelom synody je pomôcť mladým hľadieť Kristovi do očí skrze Cirkev, ktorá je jeho Telom, aby objavili lásku k nemu, počúvali ho a nasledovali ho. Zdôraznila aj potrebu misií mladých, lebo mnohí Krista ani nehľadajú. A mal by sa zdôrazniť význam rodiny ako zväzku muža a ženy. Spomínala, že mnohí migranti sú iba „uchvátení zázrakom Západu“ a treba im pomáhať, aby zostali vo svojich krajinách.
Ďalšia francúzska skupina navrhuje, aby Cirkev vyvinula novú evanjelizáciu a nový štýl kresťanského života, aby formovala kňazov tak, aby mladých počúvali a sprevádzali, aby ich vzdelávali vo viere a kresťanskom živote. Tiež aby sa hovorilo o migrácii mladých a aby sa „zmodernizovala náuka Cirkvi o sexualite“.
Talianska skupina kardinála De Donatisa uvádza, že záverečná správa by sa mala začínať stretnutím emauzských učeníkov s Kristom. Podľa nej IL adekvátne neprezentuje krízu odovzdávania viery mladým. Uvádza, že strata duchovného materstva a otcovstva urobila z mladých siroty.
Španielska skupina kardinála Maradiagu napísala:
„Treba vedieť o akom druhu Cirkvi mladí premýšľajú a akú Cirkev chcú“ … a zdôrazňuje tri hlavné body pastorácie mladých: Počúvať dôkladnejšie v slobode, s empatiou, bez predsudkov, Ježišovým štýlom. Zneužívanie odhliadnuc od škôd pre Cirkev je nezlučiteľné s Ježišovým učeníkom. Mladých viesť tak, aby mohli transformovať spoločenské a cirkevné štruktúry.
Je zaujímavé, že skupina navrhla nový spôsob definovania mladého človeka: „Treba mať na mysli dlhší život človeka, preto bude vhodnejšie používať skôr sociologické charakteristiky ako chronologické na klasifikovanie mládeže.
Mladí vidia Cirkev ako ľahostajnú, nekompetentnú, nepohyblivú. Záverečná správa by preto mala inšpirovať biskupov, aby videli realitu, ktorú majú pred sebou a neboli iba sudcami, ktorí diktujú zákony.“
Je podivuhodné, že skupina hovorila o „práve“ mladých robiť chyby:
„IL uvažuje o tom, čo mladí hovoria a oni nás žiadajú, aby sme pre nich otvorili priestor v Cirkvi a uznali, že naši mladí majú veľkú hodnotu a majú právo na chyby.“ A preto by sa mala zaviesť „charizmatická“ teológia: „Treba mať teológiu viac charizmatickú ako inštitucionálnu, založenú na nádejnej, uvítacej, integrovanej antropológii, ktorá prináša radosť, pretože evanjelizácia je hlásanie blaženosti … Je potrebné vyhýbať sa tomu, aby sme mladým hovorili: ‘To by sa nemalo robiť’ a skôr im ukázali dôsledky ich konania, lebo empatická Cirkev sprevádza napriek omylom, bez ukladania trestov, zákazov, čo požiadaviek.“
Nemecká skupina biskupa Genna uvádza:
„Sme vďační, že mnohí mladí vidia pluralizmus a multi-kulturalizmus pozitívne, ale vieme, že nemálo mladých sa tomu zatvára zo strachu straty identity.
Čo sa týka sexuality iba opísať tento jav a niektoré problémy ako v odsekoch 52 a 53 nestačí. Skupina žiadala „antropologické prehĺbenie a orientáciu“.
← Môj osobný zápas proti diablovi, 1. časť
Život Cirkvi vo svete 43/2018 →

References: súd 
 súd 
 súd 
 súd 
 súd 
 súd 
 súd 
 súd